”ኢትዮጵያ የዓባይ ወንዝ ተጠቃሚነቷን በእኩልነትና ኢኮኖሚያዊ ትብብርን ለማምጣት ባላት ፍላጎት ትገለገልበታለች”-አፈ ጉባዔ ኣባዱላ
አዲስ አበባ፤ ሐምሌ 08/2005 (ዋኢማ) – ኢትዮጵያ ዓባይ ወንዝ ላይ ያላትን ተጠቃሚነት ለማረጋገጥ እየወሰደች ያለችው እርምጃ ከተፋሰሱ አገሮች ጋር በእኩልነት ለመጠቀምና ኢኮኖሚያዊ ትብብርን ለማምጣት ባላት ፍላጎት መሆኑን የሕዝብ ተወካዮች ምክር ቤት አፈ ጉባዔ አስታወቁ። አፈ ጉባዔ አባዱላ ገመዳ ዛሬ ከኢዜአ ጋር ባደረጉት ቃለ ምልልስ እንዳመለከቱት ኢትዮጵያ ከወንዙ የሚመነጨውን ኃይል ከናይል ተፋሰስ አገሮች ጋር ለመጠቀም ባላት ጽኑ አቋም የጋራ ተጠቃሚነትን ባረጋገጠ መልኩ ለመጠቀም እያዋለችው ነው። ኢትዮጵያ ከተፋሰሱ አገሮች በተለይም ከግብፅ ጋርም ቢሆን የጋራ ተጠቃሚነትን መሠረት ያደረገ አጠቃቀም እንዲኖር እንደምትሻ አስረድተው፣በወንዙ ላይ እየተገነባ ያለው ግድብም መልካም ወዳጅነትና ጉርብትናን በሚያጠናክር መልኩ እንደሚከናወንም አስረድተዋል። የግድቡን ግንባታ አስመልክቶ በግብፅ ወገን አንዳንድ ወገኖች የሚያስተላልፉት መልዕክት የተዛባና ትክክለኝነት እንደሚጎድለው ያብራሩት አቶ አባዱላ፣ኢትዮጵያ ጉዳዩን ለዓለም አቀፍ ማህበረሰቡ በማስረዳት ድጋፍ እያገኘችበት መሆኗንም አስታውቀዋል። ”የናይል የፋሰስ አገሮች ስምምነት የፈረሙትን ብቻ ሳይሆን፤ያልፈረሙትንም ጭምር ይጠቅመናል” ያሉት አፈ ጉባዔ አባዱላ፣የግድቡ ግንባታ በወንዙ የመጠቀም አቅማችን በጠነከረበትና ሥራ ላይ ባዋልንበት ጊዜ ያጸደቅነው ስምምነት በመሆኑ ሕጋዊ ባለቤትነታችንና ተጠቃሚነታችንን ብቻ ሳይሆን፤ወደ ተጨባጭ እርምጃ የገባንበት ወቅት ላይ በመሆኑ ጠቀሜታው ከፍተኛ ነው ማለት ይቻላል”ብለዋል። የናይል ወንዝ እኩል ተጠቃሚነት ለማረጋገጥ አብዛኛዎቹ የተፋሰሱ አገሮች የተፈራረሙበትን ስምምነት የአገሪቱ ሕግ አካል አድርጋ መውሰዷም ብሄራዊ ጥቅሟን በማስጠበቅ፣በጋራ ተጠቃሚነት መርህ አብሮ ለመሥራት ታላቅ ጠቀሜታ እንዳለውም አቶ አባዱላ አመልክተዋል። ”ኢትዮጵያ ማንንም ሳትጎዳ በወንዙ የመጠቀም ሕጋዊ መብቷን አስተዋይነት በተሞላበት መንገድ ትጠቀማለች” ሲሉም አገሪቱ በዋነኝነት የምታመነጨውን የዓባይን ወንዝ ከሌሎች ጋር ለመጋራት ያላትን ፍላጎት ገልጸዋል። አገሪቱ በናይል ተፋሰስ አገሮች በጋራ ለመጠቀም የደረሱትን የኢንቴቤ ስምምነት የአገሪቱ ሕግ አካል አድርጋ በሕዝብ ተወካዮች ምክር ቤት ዓዋጅ ማጽደቋን አስታውሰዋል። የተፋሰሱ አገሮች ፍትሃዊ ተጠቃሚነትን ለማረጋገጥ መለስተኛ ግድቦችን በመገንባት ላይ መሆናቸውንም አመልክተዋል። ስምምነቱ አገሪቱ በወንዙ የመገልገል ሕጋዊ መብቷን ከማረጋገጥ በላይ፤በዓለም አቀፍ ሕጎችና ወሰን ተሻጋሪ ወንዞችን በሚያስተዳድሩ ሕጎች መሠረት ለመጠቀም እንደሚያስችላትም አፈ ጉባዔ አባዱላ አብራርተዋል። የናይል ተፋሰስ አገሮች በተለይም ግብፅና ሱዳን በቅኝ ግዛት ዘመን የተደረሱ ስምምነቶችን እንዲከበሩ ጥረት ሲያደርጉ ቆይተዋል።በቅርቡ ሱዳን የጋራ ተጠቃሚነትን መርህ በመቀበል ከኢትዮጵያና ከሌሎች የተፋሰስ አገሮች ጎን መሆኗን አረጋግጣለች። የኢትዮጵያ ታላቁ ህዳሴ ግድብ ከድህነት ለመውጣት ሁነኛ መሣሪያ መሆኑን በማመን መንግሥትና ሕዝብ ተቀናጅተው እያከናወኑት መሆኑን የኢትዮጵያ ዜና አገልግሎት ዘገባው አስታውቋል።